Arbeiderboligene ble i vesentlig grad bygget av firmaet O.Mustad & Søn. Bedriften, kjent for sine fiskekroker, økser, spiker, komfyrer og margarin kom til Lilleaker i 1875. Mustad flyttet mange av sine arbeidere fra Gjøvik, hvor de startet sin virksomhet 50 år tidligere, til Lilleaker. I 1876 sto den første boligen klar – kalt Midtgård. Den fikk imidlertid ganske raskt kallenavnet «Bikuben», muligens ettersom det på et tidspunkt rundt 1. verdenskrig bodde 180 mennesker her, hvorav 130 barn. miniatyr|17. mai-feiring i arbeiderboligen "Bikuben" på Lilleaker. 180 mennesker bodde her på det meste. I hver etasje var det 13 leiligheter som huset 26 familier. Kjøkkenet var på 11 kvadratmeter, oppholdsrommet på 14. Det var toalett i form av utedo. Rundt 1910 fikk man et felles bryggerhus, som også ble benyttet av et par av de andre arbeiderboligene. «Bikuben» ble i nyere tid fraflyttet, og sto tom da den brant ned til grunnen i 1990.